b'\n_START_ARTICLE_\nTeis\xc4\x97s magistras\n_START_PARAGRAPH_\nTeis\xc4\x97s magistras (angl. Master of Laws\xc2\xa0\xe2\x80\x93 teisi\xc5\xb3 meistras, teisi\xc5\xb3 mokytojas, lot. Magister Legum\xc2\xa0\xe2\x80\x93 teisi\xc5\xb3 (pa\xc5\xbeod\xc5\xbeiui\xc2\xa0\xe2\x80\x93 \xc4\xafstatym\xc5\xb3) magistras, magister\xc2\xa0\xe2\x80\x93 mokytojas + lex, dgs. vard. leges, dgs. kilm. legum; santrumpa LL.M., legum daugiskaitos f. sutrumpinimas LL.\xc2\xa0\xe2\x80\x93 \xe2\x80\x9eteisi\xc5\xb3" + M.)\xc2\xa0\xe2\x80\x93 kvalifikacinis teis\xc4\x97s krypties akademinis laipsnis, suteikiamas baigus podiplomines teis\xc4\x97s studijas. Laipsnis gali b\xc5\xabti suteikiamas tiek teis\xc4\x97s krypties, tiek ir kit\xc5\xb3 sri\xc4\x8di\xc5\xb3 auk\xc5\xa1tosios mokyklos absolventams (pvz., bakalaurams ir kt.)._NEWLINE_Teis\xc4\x97s magistro studijos (LL.M.) labiausiai paplitusios anglosaks\xc5\xb3 teis\xc4\x97s \xc5\xa1eimos valstyb\xc4\x97se, pama\xc5\xbeu plinta ir Vakar\xc5\xb3 bei Ryt\xc5\xb3 Europoje. Tarp teisinink\xc5\xb3 paplitusi kaip populiari sta\xc5\xbeuot\xc4\x97s u\xc5\xbesienyje forma, kai \xc4\xafvaldoma dalykin\xc4\x97 u\xc5\xbesienio kalba, \xc4\xafgyjama specializacija, kryptingai t\xc4\x99siama po keleri\xc5\xb3 met\xc5\xb3 teisinio darbo patirties. Analogi\xc5\xa1kos podiplomin\xc4\x97s studijos ekonomikos srityje\xc2\xa0\xe2\x80\x93 MBA._NEWLINE_LL.M. studij\xc5\xb3 trukm\xc4\x97\xc2\xa0\xe2\x80\x93 nuo 2 iki 4 semestr\xc5\xb3 (i\xc5\xa1imtinais atvejais privaloma reguliari\xc5\xb3j\xc5\xb3 podiplomini\xc5\xb3 studij\xc5\xb3 trukm\xc4\x97\xc2\xa0\xe2\x80\x93 iki 6 semestr\xc5\xb3). Studij\xc5\xb3 programos, reikalavimai kandidatams, studij\xc5\xb3 strukt\xc5\xabra, privalomi ir pasirenkamieji moduliai, baigiamieji egzaminai skiriasi, b\xc5\xabdinga specializacija. Da\xc5\xbeniausios\xc2\xa0\xe2\x80\x93 verslo teis\xc4\x97, tarptautin\xc4\x97 teis\xc4\x97, lyginamoji teis\xc4\x97 (nacionalin\xc4\x97 teis\xc4\x97)._NEWLINE_Esant oficialiai patvirtintai tam tikrai studij\xc5\xb3 kryp\xc4\x8diai, gali b\xc5\xabti \xc4\xafgyjami tokie laipsniai kaip Europos teis\xc4\x97s magistras, verslo teis\xc4\x97s magistras, lyginamosios teis\xc4\x97s magistras, tarptautin\xc4\x97s verslo teis\xc4\x97s magistras, tarptautin\xc4\x97s teis\xc4\x97s magistras, teis\xc4\x97s studij\xc5\xb3 magistras (paprastai ne teis\xc4\x97s bakalaurams), religin\xc4\x97s teis\xc4\x97tyros srityje\xc2\xa0\xe2\x80\x93 kanon\xc5\xb3 teis\xc4\x97s magistras (kanon\xc5\xb3 teis\xc4\x97s licenciatas).\n_START_SECTION_\nLietuvoje\n_START_PARAGRAPH_\nMRU, VDU Teis\xc4\x97s institute \xc4\xaf teis\xc4\x97s magistro studijas priimami asmenys, turintys bakalauro akademin\xc4\xaf kvalifikacin\xc4\xaf laipsn\xc4\xaf. VU Teis\xc4\x97s fakultete, Vilniaus verslo teis\xc4\x97s akademijoje\xc2\xa0\xe2\x80\x93 \xc4\xafgij\xc4\x99 vidurin\xc4\xaf (\xc4\xaf vientis\xc4\x85sias, vienpakopes teis\xc4\x97s magistro studijas VU TF Dieniniame skyriuje) arba auk\xc5\xa1t\xc4\x85j\xc4\xaf i\xc5\xa1silavinim\xc4\x85 (VU TF Neakivaizdiniame skyriuje)._NEWLINE_Podiplomin\xc4\x97s (LL.M.) studijos angl\xc5\xb3 kalba rengiamos VDU bei MRU. Jas gali baigti ir u\xc5\xbesienio studentai.'